Burgemeester se R1 miljoen oorsese reis geweierBurgemeester van Madibeng, Jostina Mothibe (Foto: ANA) Die Madibeng-munisipaliteit in Noordwes het Woensdag ontken dat die burgemeester en munisipale bestuurder meer as R1 miljoen sou spandeer op ŉ oorsese reis. Jan van Rhyn, DA-raadslid in Madibeng (Brits/Hartbeespoort/Mooinooi), het gesê die ANC-raad het ŉ reis na Maleisië van 7 Februarie tot 13 Februarie goedgekeur vir die burgemeester Jostina Mothibe en die munisipale bestuurder Morris Maluleka. Die koste beloop R529 595 per persoon om die Wêreld Stedelike Forum by te woon. Hy het gesê die party het Mothibe skriftelik versoek om die duur reis te heroorweeg en het die saak ook na die DA se nasionale woordvoerder vir samewerkende regering en tradisionele sake, Kevin Mileham, verwys om op ŉ nasionale vlak in te gryp en dié reis te verhoed. Tumelo Tshabalala, munisipale woordvoerder, het gesê dit is betreurenswaardig dat die DA vals inligting oor die munisipaliteit deur die media aan die publiek sou versprei. Volgens Tshabalala is die koste van die reis nog nie bepaal nie. “Die waarheid is dat die bedrag van R529 595 die balans is van die reis-en-verblyf van die kantoor van die uitvoerende burgemeester toe die verslag oor die reis saamgestel is, en dit is nie die koste per persoon vir die reis nie.” Tshabalala het bygevoeg die verslag wat aan die raad voorgelê is, is eenvoudig en duidelik oor die saak. “Wat hulle daartoe gelei het om te dink die reis kos R529 595 per persoon om die Forum by te woon, is nie vir ons duidelik nie. Slegs hulle kan ŉ verduideliking gee.” Van Rhyn het gesê die munisipaliteit kan nie die reis bekostig nie. “Die munisipaliteit kan nie hierdie buitensporige uitgawe bekostig nie en die reis moet gekanselleer word. Die munisipaliteit sukkel elke maand om aan sy finansiële verpligtinge te voldoen. Die munisipaliteit skuld miljoene aan Eskom, Rand Water en ander krediteure,” het hy gesê. “Tog dink die ANC dis reg om só groot bedrag geld te spandeer op ŉ oorsese reis wat geen waarde sal toevoeg vir die dorp of sy inwoners nie. Die Demokratiese Alliansie in Madibeng maan die burgemeester en die munisipale bestuurder om die behoeftes van hul inwoners eerste te plaas en nie enigiemand anders se geld te spandeer op dié onnodige reis nie.” Die munisipaliteit het ook ontken dat hy versuim het om munisipale werkers se salarisse op 25 Januarie te betaal. “Die agtergrond van die saak is dat daar ŉ tegniese fout was met die salarislêer en dit het daartoe gelei dat die salarisse later die dag betaal is,” het Tshabalala bygevoeg. “Ons het die werkers in kennis gestel van die vertraging, maar hulle is steeds, ondanks die vertraging, steeds op 25 Januarie betaal.”